Ragbi klub Čelik Zenica proslavio 46. rođendan

Ragbi Klub Čelik Zenica, jedan od najtrofejnijih sportskih kolektiva u Bosni i Hercegovini, 8. marta je proslavio 46. rođendan. Radi se o prvom ragbi klubu u našoj zemlji, a osnovala ga je grupa istaknutih zeničkih intelektualaca sa Nezirom Odićem, Abdulahom Sarajlićem, Hakijom Haramandićem, Askom Tarabarom, Muhamedom Talićem, Raifom Hadžićem i Emirom Salčinovićem na čelu. Ipak, najpoznatija ličnost koja je vezana za ragbi sport jeste Suad Kapetanović, koji je tada igrao za RK Zagreb. Na sastanku 5. marta 1972. u prostorijama željezarske kasine, Suad Kapetanović je prikazao informativne materijale o ragbi sportu i pritom je zakazan termin za prvi trening kluba. Prvi predsjednik kluba je bio Nezir Odić, a potpredsjednik Abdulah Sarajlić Dulče. Prvobitni naziv kluba je bio Ragbi klub Zenica, dok od 1978. nosi današnji naziv. Historijski datum za Ragbi klub Čelik predstavlja 8. mart 1972. godine, kada je održan prvi trening na pomoćnom terenu stadiona Blatuša. Na treningu je prisustvovalo oko 40-ak zainteresovanih, a trening su vodili Kapetanović i Hadžić. Ragbi klub Čelik je u najtežim trenucima našeg društva i sporta uspio da se održi i nastavi sa radom u svim selekcijama. Bazirajući se na formiranju selekcija, danas Ragbi klub Čelik broji više od 150 aktivnih članova u različitim selekcijama: seniori, seniorke, mlade kategorije, a natječe se u ragbiju XV i ragbiju VII koji je ujedno i olimpijski sport. Prva test-utakmica je odigrana 20. septembra 1972, a protivnik je bila kombinovana ekipa Nade iz Splita i Energoinvesta iz Makarske. Zenički klub je izgubio ovu utakmicu, a prvi skor u historiji kluba je postigao Sulejman Šabanović Frenki. Početkom osamdesetih godina 20. vijeka dolazi do jačanja kluba, što dovodi do osvajanja prvog Seniorskog prvenstva Jugoslavije u sezoni 1981/1982. Nakon toga, dolazi niz od sedam osvojenih prvenstava i šest osvojenih kupova maršala Tita. Tokom osamdesetih godina Čelikovi igrači postaju okosnica reprezentacije Jugoslavije i mnogi od njih uspješno nastavljaju karijeru u klubovima širom Evrope.
Ragbi klub Čelik je osvajač svih održanih prvenstava u BiH, a njegovi igrači čine okosnicu bh. reprezentacije. Klub je osvojio Regionalnu ligu u sezoni 2014/15.